บลจ.กสิกรปลื้มกองทุนตราสารหนี้นอกตอบรับดี
บลจ.กสิกรไทย สุดปลื้มกระแสตอบรับกองทุนตราสารหนี้ต่างประเทศระยะยาวไปได้สวย หลังปิดขายกองทุนตราสารหนี้ออสเตรเลียและอังกฤษอายุ 7 ปีก่อนกำหนด ด้วยยอดขายกว่า 1,475 ล้านบาท
19 เม.ย. 2553

บลจ.กสิกรไทย สุดปลื้มกระแสตอบรับกองทุนตราสารหนี้ต่างประเทศระยะยาวไปได้สวย หลังปิดขายกองทุนตราสารหนี้ออสเตรเลียและอังกฤษอายุ 7 ปีก่อนกำหนด ด้วยยอดขายกว่า 1,475 ล้านบาท
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน กสิกรไทย เปิดเผยว่า จากการที่บริษัทได้เสนอขายกองทุนตราเปิดเค ตราสารหนี้ต่างประเทศ 7 ปี เอ (KFF7YA) ไปเมื่อวันที่ 2-8 เม.ย.2553  โดยกองทุนดังกล่าวเน้นลงทุนในตราสารหนี้ของสถาบันการเงินอันดับเครดิตเฉลี่ย AA- ระยะเวลาลงทุนประมาณ 7 ปี จ่ายผลตอบแทนปีละ 1 ครั้ง และให้โอกาสรับผลตอบแทนสูงถึง 4.00% ต่อปี  ปรากฏว่าได้รับการตอบรับจากผู้ลงทุนได้เป็นอย่างดี จนสามารถปิดการขายได้ตั้งแต่วันที่ 7 เม.ย.และสร้างยอดขายได้ถึง 1,475 ล้านบาท สูงกว่ามูลค่าโครงการที่กำหนดไว้เพียง 1,400 ล้านบาท 
น.ส.ยุพาวดี กล่าวต่อไปว่า การปิดการขายกองทุนเปิดเค ตราสารหนี้ต่างประเทศ 7 ปี เอ ได้ก่อนกำหนด สดงให้เห็นว่าผู้ลงทุนยังคงแสวงหาการลงทุนที่มีโอกาสให้ผลตอบแทนสูงกว่าดอกเบี้ยเงินฝากในประเทศ และต้องการล็อกผลตอบแทนจากการลงทุนในระยะยาว อีกทั้งผู้ลงทุนยังมีความเชื่อมั่นในตราสารที่บริษัทเลือกลงทุนซึ่งเป็นตราสารหนี้ของสถาบันการเงินในประเทศออสเตรเลียและอังกฤษ ที่มีอันดับความน่าเชื่อถือระยะยาวเฉลี่ย AA- ณ วันที่ลงทุน อีกทั้งยังมีผลประกอบการดีต่อเนื่อง มีฐานะทางการเงินมั่นคง และมีสัดส่วนของหนี้เสียในเกณฑ์ต่ำกว่าธนาคารพาณิชย์ในประเทศไทย
สำหรับตราสารที่กองทุนเปิดเค ตราสารหนี้ต่างประเทศ 7 ปี เอ ลงทุน ได้คัดเลือกจากสถาบันการเงินชั้นนำ ซึ่ง 3 ใน 4 ของผู้ออกตราสารเป็นธนาคารในประเทศออสเตรเลีย และมีอันดับความน่าเชื่อถือระยะยาวที่ AA ดังนี้  1) Commonwealth Bank of Australia (CBA) ธนาคารที่มีขนาดสินทรัพย์ใหญ่ที่สุดในออสเตรเลีย  2) Westpac Banking Corporation (WBC) ธนาคารอันดับ 2 ของออสเตรเลียซึ่งได้รับการจัดอันดับให้เป็นหนึ่งในธนาคารที่มีการเติบโตอย่างยั่งยืนที่สุดในโลก (most sustainable bank) จาก Dow Jones และ 3) Australia and New Zealand Banking Group (ANZ) ธนาคารที่ใหญ่เป็นอันดับ 4 และมีอัตรา
ส่วนเงินทุนสำรองเพิ่มขึ้นอย่างต่อเนื่องใน 2 ปีที่ผ่านมา นอกจากนี้ กองทุนจะกระจายความเสี่ยงไปยังทวีปยุโรปด้วยการลงทุนในตราสารที่ออกโดย Barclays Bank PLC ในประเทศอังกฤษซึ่งเป็นสถาบันการเงินเก่าแก่ที่ประกอบธุรกิจมาแล้วกว่า 300ปี มีขนาดสินทรัพย์รวมมากกว่า 70 ล้านล้านบาท และได้รับการจัดอันดับความน่าเชื่อถือระยะยาวที่ A+  ทั้งนี้ ในแง่อันดับความน่าเชื่อถือระยะยาวของประเทศ ทั้งออสเตรเลียและอังกฤษได้รับการจัดอันดับความน่าเชื่อถือจาก Standard &amp; Poor ที่ AAA เปรียบเทียบกับประเทศไทยที่ BBB+
น.ส.ยุพาวดี กล่าวว่า “คาดการณ์ว่าอัตราผลตอบแทนระยะยาวของตราสารหนี้ออสเตรเลียจะเริ่มคงตัว เนื่องจากรัฐบาลออสเตรเลียได้มีการทยอยปรับอัตราดอกเบี้ยมาอย่างต่อเนื่องแล้ว ดังนั้นการลงทุนในกองทุนดังกล่าวตั้งแต่ในขณะนี้ จึงถือเป็นโอกาสที่ดีของผู้ลงทุนที่ได้ล็อกผลตอบแทนที่น่าสนใจไว้ในระยะยาว”